Ministrul Economiei a făcut anunțul: "Vom deschide mall-urile pe 15 iunie, dacă numărul cazurilor scade".
Ministrul Economiei Virgil Popescu a anunțat redeschiderea mall-urilor pe 15 iunie, dacă numărul cazurilor de îmbolnăvire scade. Cinematografele și locurile de joacă din interiorul acestra vor rămâne deocamdată închise. Cele mai mari mall-uri din Bucureşti câştigă anual peste 1 miliard de lei din chirii.
Din 15 iunie vei putea merge din nou la mall, asta dacă numărul persoanelor infectate va scădea, anunţă ministrul Economiei Virgil Popescu, pe un site de socializare."Alături de premierul Ludovic Orban am avut astăzi o întâlnire cu membri ai Asociaţiei Investitorilor de Real Estate din România. Aceştia ne-au prezentat problemele cu care s-au confruntat în această perioadă de criză. Drept urmare, în urma discuţiilor avute am stabilit, că în cazul în care situaţia epidemiologică ne va arăta că numărul persoanelor infectate scade, vom deschide mall-urile cu data de 15 iunie.Însă, pentru moment, nu luăm în calcul ca din data de 15 iunie să fie deschise cinematografele şi locurile de joacă, din interior. Uşor, uşor se vor da măsuri de relaxare, pentru a ajuta la revitalizarea economiei, pentru ca viaţa să revină la normalitate", scrie ministrul, pe Facebook.Afacerea chiriilor în cele mai mari centre comerciale din Bucureşti depăşeste anual un miliard de lei.